Наша Маша
*Уладзімір Ліпскі*

Маша — мая сяброўка. Яна дачка маёй дачкі. От і ўгадайце, якія мы з ёй родзічы.

Маша ходзіць у дзіцячы сад. Даверліва расказвае мне пра ўсё. Дома мы гуляем з яе лялькамі, цацкамі. Прыдумляем апавяданні. Мая новая кніжка для вас, сябры, так і называецца — «Наша Маша». Чытайце ды на вус матайце.

### МАША I МАМА

Маша ў калысцы:

— У-а-а, у-а-а.

Муха на акне:

— Бзы-а-а, бзы-а-а.

Убегла мама ў пакой:

— Ну-ну, муха!

Адчыніла акно і выгнала бзыкалку.

Маша ў калысцы замест «у-а-а» ўпершыню выгукнула:

— Ма-ма-а, ма-ма-а.

### МАША I КАША

Маша любіць кашу,

Даша любіць Сашу,

Саша любіць Машу,

А Маша — любіць кашу!

### МАША I МІША

Маша — кірпатая дзяўчынка.

Міша — бухматы белы мядзведзік. Маша — туп, туп, і Міша — туп, туп. Маша паказвае пальчыкам на цацку, кажа:

— Ы, ы…

Мама рада: дачушцы падабаецца Міша. Ён умее тупаць і вуркатаць. Вось так: «Ву-р-р, ву-р-р».

Гуляе Маша з Мішам. Мама вяжа панчошкі.

Раптам падбягае Маша да мамы. Вочы гараць, ледзь не плачуць:

— Мама, Міша — бух!..

Мама кідае рукадзелле.

Бяжыць ратаваць Мішу. Следам — Маша, крычыць:

— Мама, Міша — бух!..

Мама беражліва падымае з падлогі Мішу, перадае Машы. Дачка цмокае мядзведзіка ў чорны носік, кажа:

— Мой Міша — ляля!..

Дзякуй, Міша, навучыў Машу гаварыць.

### МАША-МАШЫНА

Маша і мама збіраюцца ў парк.

Мама бярэ парасон ад дажджу, хлеб — для качак, арэхі — для вавёрак, пячэнне — для Машы.

Маша для гуляў — слана, малпу, мядзведзя, казу, зайчыка, калабка, ляльку Алёнку.

— Ці панясеш усіх? — дзівуецца мама.

— А я буду машынай, — адказвае Маша.

— Як гэта?..

Маша бярэ сумку-рукзак, укладвае туды сваіх сяброў, закідвае за плечы:

— Мама, я — машына!

На вуліцы Маша гудзе: фру-фру-фру. Сігналіць: пі-пі, пі-пі.

Усе думаюць: ідуць мама і дачка. А ў парк едуць Маша-машына і мама — яе шафёр. На пераходзе Маша паўтарае дзедаву замову:

— Бі-бі-бі, ду-ду-ду,

Дай дарогу перайду.

### МАШЫНА МОВАI ДЗЕДАВА ЗАМОВА

Ці-ці-ці, прыляці,

Зорку ў дзюбцы прынясі.

Ко-ко-ко, пасядзі,

Мне яечачка знясі.

Гаў-гаў-гаў, прыбяжы,

На злую муху пабрашы.

Мяў-мяў-мяў, не ляжы,

Мышка шкрабае ў дзяжы.

Му-му-му, не гуляй,

Малака мне кубак дай.

Рох-рох-рох, пастарайся,

У лужы болей не купайся.

Ква-ква-ква, паднырні,

На мяне з вады зірні.

Кра-кра-кра, падплыві,

Сваё пёрка падары.

І-го-го, пракатай —

На лужок, у поле, гай.

Бе-бе-бе, падмажы,

3 воўны шапачку звяжы.

Ку-ку-ку, не маўчы,

Лічыць Машу навучы.

Га-га-га, парагачы,

Разам з намі паскачы.

Бі-бі-бі, ду-ду-ду,

Дай дарогу перайду.

Кар-кар-кар, не крычы,

Не палохай уначы.

Жу-жу-жу, не гудзі.

Як пасплю, тады будзі.

Ку-ка-рэ-ку, не праспі,

Мяне ў садзік разбудзі.

····································

Гадзіннік лічыць дні:

Цік-так! Цік-так!

Хай будзе так!

### МАША-МУРКА

Сядзіць мама на канапе, вяжа тату світэр. I раптам чуе:

— Мя-яў, мя-яў.

Зірнула і вачам сваім не паверыла. У пакой увайшла дзіўная кошка. На галаве — дзедава зімовая шапка з «вушамі». На пярэдніх «лапах» — бабуліны тапкі, на задніх — Машыны. Адзета ў доўгую бацькаву кашулю. А ззаду матляецца шэры хвост — пуховая хустка.

— Мя-яў, мя-яў, — зноў жаласліва замяўкала кошка.

Мама кінула вязанне, падбегла да Машы-Муркі:

— Што хоча мая котка?

— Мя-яў, мя-яў — малака.

Мама хацела ўзяць дачку на рукі, занесці на кухню. Але яна не далася:

— Мяў-мяў, сама-сама…

У той надвячорак Маша-Мурка апетытна хлябтала малако з кубачка ўпрыкуску з пячэннем.

Пасля Маша і дзед зноў зачыніліся ў дзіцячым пакоі. I зноў прыдумлялі вясёлыя казкі.

### МАША I КЕША

Маша з дзедам — у парку. Маша боцікамі па асфальце — туп-туп. I дзед побач тупае.

Ідуць, размаўляюць. Дзед паказвае Машы лісце таполі, клёна, бярозы. Слухаюць птушак. Загледзеліся на пушыстую вавёрку. Раптам Маша просіць:

— Дзядуля, паднясі, мае ножкі стаміліся.

— I мае ногі баляць, — жаліцца дзед.

Якраз па сцяжынцы прагульвалі коніка-поніка. У яго — чатыры нагі. На спіне — сядло. Хвост доўгі, ледзь асфальт не падмятае.

— Гэй, конь-понь, падвязі Машу! — просіць дзед.

Дзядзька, які вёў коніка, прыпыніўся. Стаў і понік, пазірае на Машу.

— Сядай, дзяўчынка, на Кешу, — запрасіў дзядзька.

Пасадзіў дзед унучку на Кешу. Ухапілася Маша ручкамі за яго доўгую грыву, усміхаецца. Едзе Маша на Кешы. За імі бягуць дзеці, якія гулялі ў парку. Птушкі спяваюць ім вясёлыя песні. Нават вавёрка саскочыла з дрэва, каб паглядзець на дзіва. |

Вось дык Маша! Асядлала жывога коніка.

Падвёз Кеша Машу да мосціка цераз рэчку. Там і развіталіся. Маша пачаставала коніка-поніка цукеркай. А Кеша падзякаваў ёй на ўвесь парк. Вось так:

— І-і-го-го-го!..

### МАША I ДАША

Наша Маша — на Нарачы. Упершыню ўбачыла возера, крычыць:

— Як многа вады!

Нарачанскае сонейка песціць яе твар. Цёплыя хвалі лашчаць яе ногі. На пясчаны бераг прытэпала Маша не загараць, не ляжаць, як дарослыя. Яна прынесла сюды вядзерца, лапатку, формачкі. Пячэ пясочнае пячэнне.

— Што ты робіш на Нарачы, Маша?

— Працую!

Знаёміцца з дзяўчынкай. Тая, на год старэйшая, кажа:

— Мяне завуць Дар'я. А цябе як?

— А я — Марыя!..

Хвалі Нарачы падхапілі Машыны словы і панеслі на той бераг, дзе раніцай узыходзіць сонца.

### МАША I КАМАР

Жыў-быў на Нарачы камар.

Захацелася камару з Машай пагуляць. Цэлы дзень ганяўся за дзяўчынкай. Ніяк не супыніць яе. Маша то бегае па беразе возера, то плюхаецца ў вадзе, то на катамаране катаецца, то блінцы пячэ з пяску.

Наступіла ноч. Маша соладка заснула. А камару не спалася. Праляцеў ён праз фортку ў пакой і загуў над Машай. Усё разглядаў дзяўчынку ды выбіраў месца, дзе б яму прысесці.

Нечакана прачнулася Маша і закрычала:

— Бабулька, дзядулька, ратуйце!.. Камар хоча мяне ўкусіць…

Уключылі святло. Пачалі ўсе разам лавіць разбойніка. Урэшце дзядуля ўхапіў камара, пытае:

— Маша, што зрабіць злыдню?

Дзяўчынка падумала і вынесла прысуд:

— Адпусці яго, дзядуля. Хай ляціць на сваю Нарач. I хай скажа ўсім камарам, каб ніколі не кусалі дзяцей.

### ЯК МАША БЫЛА МАМАЙ

Не хочацца Машы класціся спаць.

Толькі мама піжаму ёй адзене, толькі пасцель раскладзе, Маша пачынае дурэць.

Убачыць на піжаме намаляваныя сэрцайкі і кажа:

— Мама, зірні, якая я сардэчная.

— Дык кладзіся спаць, калі такая добрая.

— Ай, — аднекваецца Маша. — Хачу соку папіць.

Мама прыносіць сок. Маша п'е знарок доўга, маленькімі глыткамі, каб толькі не спаць. Пасля просіць пачытаць кніжку, расказаць казку, паспяваць калыханку. То ёй хочацца з мамай спаць, то з татам, то з бабай, то з дзедам.

От аднойчы дзед купіў ёй прыгожую ляльку. У яе — дзве белыя тоўстыя касы з чырвонымі банцікамі, сукенка ў кветачкі, тапкі мяккія. А вочы — як жывыя.

Маша ўхапіла ляльку, моцна прытуліла да сябе, аб'явіла:

— Гэта мая дачка! Яе завуць Надзя. Маша-мама пачала паказваць Надзі свае цацкі. 3 канструктара яны зрабілі домік. На паравозіку з вагонамі каталі малпачку, ліску, тыграня. 3 пластыліну зляпілі пячэнне, булкі.

А калі мама Марына прапанавала сваю вячэру, то Маша-мама з Надзяй паслухмяна пабегла на кухню. Маша паказвала сваёй дачцэ, як трэба правільна сядзець за сталом, трымаць лыжку, відэлец. Пры гэтым сама Маша апетытна ела кашу з катлетай, піла з кубка малако.

У той вечар Машу не трэба было прасіць класціся спаць. Яна сама ўкладвала Надзю. Расказвала ёй казку, спявала як магла песні. Ды неўзабаве і сама заснула разам з дачкой.

### МАША I ДОЖДЖЫК

Сядзіць Маша каля акна. Спявае сумную песеньку. Сама прыдумляе мелодыю і словы:

До-ожджык, до-ожджык, ідзі-і спа-аць,

Да-ай у па-арку па-агуля-яць.

А дожджык не слухае Машу. Сам разгуляўся. Барабаніць у шыбіны. Перабірае струменьчыкамі лісце на ліпе. Скача па асфальце. Палівае кветкі на клумбах. Прамывае ад пылу траўку.

Маша бачыць, як весела дожджыку на вуліцы. I ёй захацелася туды.

— Мамачка, — просіць, — пусці мяне да дожджыка. Хачу з ім пасябраваць.

— Ногі хочаш намачыць?

— А ты мне боцікі абуй.

— Хочаш, каб сукенка мокрая была?

— А я накідку жоўтую вазьму.

— Хочаш, каб галава намокла?

— А ў мяне парасончык ёсць…

Няма болей чым палохаць Машу, і мама кажа:

— Збірайся, пойдзем гуляць з дожджыкам. I яны разам ідуць на вуліцу.

### МАША I ШАР

Пад Новы год Дзед Мароз падарыў Машы зялёны шар. Маша з бабуляй дзьмулі. Дзядуля з татам дзьмулі. Усе разам надзьмулі шар-велікан. Завязалі тоўстай ніткай. I шар заскакаў ад радасці.

Толькі Маша лёгенька рукой штурхнула яго, а шар скок-скок — і ўжо каля дзвярэй. Дагнала, даткнулася туфелькай, а шар — давай уцякаць ад яе ў другі пакой.

За вечар шар пабываў на люстры, на кніжнай шафе, на тэлевізары. Ускочыў на стол і пасядзеў у вазе з цукеркамі. На кухні ўзляцеў на халадзільнік. Адтуль — на гадзіннік. А далей — на акно. Хацеў пагуляць на вуліцы, але не пралез праз расчыненую фортку.

Злавіла Маша шар, не выпускае з рук. А мама прапануе:

— Давай, дачушка, пасадзім шар на шафу. Хай адпачывае там, пакуль на вуліцы не стане цёпла. Траўка зазелянее. На дрэвах лісцікі вырастуць…

Маша дапаўняе маму:

— А я тады надзену зялёнае плацейка, зялёныя калготкі. Вазьму зялёны шар, і мы пойдзем у зялёны парк.

Мама згаджаецца. I Маша радуецца. Яны з татам усаджваюць зялёны шар-велікан на шафу.

### ТЭЛЕФОННАЯ РАЗМОВА

Маша ведае лічбы да дзесяці. Запомніла нумар тэлефона свайго стрыечнага браціка Антона. Кожны дзень звоніць яму. Нешта цікавае расказвае, нешта просіць, пра нешта сакрэтнічае.

— Антоша, ты ў школу ходзіш?.. Не хочаш хадзіць? Давай я за цябе пайду. Толькі ранец свой аддай. Я ў яго лялькі пакладу і панясу іх вучыцца…

— Антоша, а ў нашым садку ранішнік быў… Што рабілі? Спявалі, вершыкі расказвалі… Я што рабіла? Цукерку смактала…

— Антоша, бяры сваю маму, свайго тату і прыходзьце да нас у госці. У маёй мамы — дзень нараджэння… А мне не забудзьце прынесці «кіндэр-сюрпрыз»…

— Антоша, перадай ад мяне прывітанне маме і тату. I сабе самому — ад Машы!

### МАШЫНА СЯМ'Я

Маша жыве ў Мінску. У яе дружная сям'я, багата радні.

Маму Машыну завуць Марына, а тату — Лёня.

У Машынай мамы ёсць мама Ніна і тата Валодзя.

У Машынага таты ёсць мама Валя.

Маша любіць ездзіць у госці да мамінага брата Ігара і яго жонкі Тані. Гуляе там з іхнім сынам Антонам.

А ў другім доме жывуць татаў брат Саша, яго жонка Іра, іх дзеці — Насця і Ваня.

Цяпер адгадайце: як Маша называе маміных бацькоў — Ніну і Валодзю, татаву маму Валю?

Хто Машы мамін брат Ігар і яго жонка Таня? Хто татаў брат Саша і яго жонка Іра?

Якая Машы радня Антон, Насця, Ваня?

А кім даводзіцца сама Маша ўсім блізкім родзічам?

### ХТО Ў КАГО МАМА I ТАТА

Не Маша, а дзед бывае чамучкай. Усё яму хочацца ведаць.

— Маша, хто мама ў кураняткі?

— Курачка.

— А хто ў яго тата?

— Пеўнік.

Дзед задаволены. Прыдумляе для Машы новыя пытанні:

— Скажы, хто ў жарабяткі мама?

Маша ці то не ведае, ці хоча пажартаваць, адказвае:

— У жарабяткі мама — конь.

Дзед незадаволены, але не папраўляе Машу, зноў пытаецца:

— Хто ў жарабяткі тата?

— Тата ў яго — слон!

Машы смешна. I дзеду весела. Ён дае новае заданне:

— Хто ў цяляткі бацькі?

— Карова і каравец.

— Хто ў козліка мама і тата?

— Козачка і шэры воўк.

— Хто ў парасяткі мама і тата?

— Свінка і бегемот.

Машы спадабалася гульня. Яна апярэдзіла дзеда і кажа:

— А скажы, дзядуля, хто тата і мама ў вараняткі, у слоніка, у вярблюдзіка, у Віні-Пуха, у Карлсана, у Бураціны?..

Дзед задумаўся. Падумайце і вы, сябры, як трэба адказаць на Машыны пытанні. Ды падкажыце Машы, ці правільна яна адказвала дзеду.

### МАША I МЫШКІ

Аднойчы ў Машын садок зайшлі пагуляць дзве шэрыя мышкі. Першымі іх прыкмецілі Маша і выхавальніца.

Маша піскнула. А Марыя Іванаўна спалохалася, закрычала:

— Дзеці!.. Скачыце на канапу!..

Маша, Даша, Саша кінулі гуляць з кубікамі, кульнуліся на канапу. Да іх падбеглі Юра, Нюра, Лера. Выхавальніца ўскочыла на табурэцік і зноў закрычала:

— Які жах!.. Які жах!..

Няпрошаныя госці спалохаліся і юркнулі ў свае схованкі. Дзеці кінуліся да Марыі Іванаўны, пачалі супакойваць яе. Маша сказала:

— Каб у нашай групе быў тэлефон, я пазваніла б свайму знаёмаму кату.

— Дзе ён? — спытала выхавальніца.

— Кот Шарма жыве ў падвале нашага дома…

### ВЕРТКАЯ «ЖАБКА»

Прыходзіць Маша з дзіцячага садка, хваліцца:

— А я сёння жабкай была.

— Як гэта? — дзівіцца бабуля Ніна.

— Мы ўсе ў групе жабкамі былі. А выхавальніца — чапляй. I лавіла нас…

— Цябе злавіла?

— Не, яна нікога не злавіла. Засталася без абеду…

Маша прыставіла рукі да жывоціка, выгукнула:

— Даганяй!

«Жабка» так спрытна скакала на дзвюх нагах, што бабуля Ніна не дагнала яе. Маша абярнулася і сказала:

— А ты, бабуля, засталася без вячэры.

### МАША-ТАБЛЕТАЧКА

Пяць дзён Маша не хадзіла ў дзіцячы сад.

У панядзелак у яе была тэмпература. У аўторак — кашляла. У сераду — балела галава. У чацвер — грэла нос. У пятніцу — яе слухаў доктар. Усе пяць дзён мама давала Машы таблеткі. Былі яны белыя і жоўтыя, горкія і салодкія. Кожны раз Маша перапытвала ў мамы:

— Якую будзем піць таблетку?

Салодкую спакойна раскусвала, запівала вадой. А горкую доўга не адважвалася праглынуць, прасілася:

— Мамачка, можа, не трэба?

— Трэба, дачушка. Пацярпі, мая таблетачка… Маша не сердавала, што мама так называе яе. I не плакала, калі глытала гаркату. Ёй хацелася хутчэй выздаравець і пабегчы да дзяцей.

Пасля выхадных Маша з мамай пакіравалі праз парк у дзіцячы сад. Там Машу акружылі дзеці. Усе цікавіліся:

— Маша, дзе была? Чаму не прыходзіла да нас?

— Таблеткі глытала, — прызналася Маша.

— I я іх еў, — супакоіў яе Ваня.

— I нам горкія таблеткі давалі, — сказалі Лена, Аня, Віця, Міша.

— Дзеці, забудзем пра горкае. Ніколі болей не хварэйце, — папрасіла выхавальніца і павяла ўсіх на сняданак.

### МАША I АПЕТЫТ

Сядзіць Маша за абедзенным сталом. Нічога не хоча есці. I мама яе ўпрошвала, і бабуля яе ўмаляла, а яна адно і тое ж:

— Не хачу… Не буду…

Дзядуля раптам кажа:

— Ці не бачыце, ад дзяўчынкі збег апетыт.

— Куды збег? — зацікавілася Маша.

— Збірайся, пойдзем яго шукаць.

Дзед вывеў Машу ў двор, узяў за руку, і яны пакіраваліся ў парк. Толькі ступілі на мосцік праз рэчку, як Маша закрычала:

— Дзядуля, зірні — вутачкі!..

На вадзе сядзелі і ціха гайдаліся на хвалях шэрыя птушкі. Раптам адна з іх нырнула, толькі доўга тырчаў яе хвост наверсе. За ёй пачалі ныраць астатнія качкі.

— Што яны робяць? — спытала Маша.

— Яду шукаюць, — патлумачыў дзед. — Ім жа, унучка, ніхто на талерачцы не падасць. Самім трэба здабываць абед…

Далей у парку яны ўбачылі вавёрку. Пушыстая і агністая, яна скакала з адной галінкі елкі на другую, як бы нешта шукала. Раптам супакоілася, села на заднія лапкі, а ў пярэдніх трымала шышку. Пачала разломваць яе.

— Што робіць вавёрка? — спытала Маша.

— Насенне з шышкі дастае, абедае, — растлумачыў дзед.

А на алеі каля кафе «Вясёлка» Маша пачула на дрэве нейкі стукат-грукат. Прыпынілася, пачала ўзірацца ў верхавіну. «Тук-тук-тук» — разносілася па парку.

— Хто гэта? — зацікавілася Маша.

— Дзяцел.

— А ён што, дрэва хоча паваліць?

— Не, Маша, абед сабе здабывае. Шукае пад карой чарвячкоў, лічынак…

Маша доўга не адыходзіла ад дрэва, на якім дзяцел наладзіў для сябе сталоўку.

Дзед з унучкай далей прагульваліся па парку. Бачылі галубоў і вераб'ёў, варону і сароку. Яны, галодныя, шукалі што-небудзь паесці.

Дзед з Машай пагушкаліся на арэлях, на коніку-поніку, пагулялі ў даганялкі, хованкі.

А калі вярнуліся дамоў, Маша папрасіла ў мамы есці. 3 апетытам з'ела суп, сырнікі са смятанай, выпіла кубак кампоту. I ўсё расказвала маме пра парк. Дзед слухаў ды толькі ўсміхаўся.

### ЧАРОЎНЫЯ СЛОВЫКазка-загадка

Жылі-былі дзед Сцяпан і кот Мурлыка.

Дружна жылі. Дзед любіў ката, бо любіць яму болей не было каго. Ён застаўся адзін. Баба яго памерла, а дзеці і ўнукі жылі-пажывалі ў далёкіх гарадах.

Ды вось здарылася бяда. Заганарыўся Мурлыка. Паесць смачненька, ускочыць на печ, спіць і спіць. Муркне нешта спрасонку і зноў спіць.

А ў дзеда Сцяпана — бяссонніца. Чуе, як вецер свішча ў вокны. Чуе, як мышы гуляюць па хаце. Пажаліцца няма каму. Яго адзіны сябар Мурлыка — соня і гультай.

Вырашыў дзед правучыць ката. Аднойчы кажа яму:

— Бачу дружа, не ўмееш ты цаніць маю ласку. Не навучыўся зарабляць сабе на абед. Ідзі ў лес ды і пажыві адзін.

I прагнаў ката Мурлыку ў лес.

Ішоў кот па лесе, ішоў ды есці захацеў. Бачыць, перад ім мышка шэрая прабегла. Ён — за ёй, а мышка шусь у норку. Давай Мурлыка лапамі разграбаць норку. Гроб, гроб і стаміўся. Ён жа не прывык працаваць.

Усунуў нос у норку. А мышка са сваёй схованкі як кусане ката за нос, а той як загаласіць на ўвесь лес:

— Мя-я-ў-ў! Мя-не крыў-дзяць!..

Сеў на пянёк і румзае.

Тут якраз падкочваюцца да пянька пяць калючых клубкоў. Адзін вялікі, чатыры — маленькія. Вялікі высунуў з-пад калючак вострую пыску і пытаецца:

— Чаго, незнаёмец, плачаш? Хто цябе пакрыўдзіў у нашым лесе?

Кот Мурлыка ўсё расказаў як ёсць. Калючы клубок, а гэта быў вожык, выслухаў плаксу і кажа:

— Чытаў я нядаўна са сваімі дзеткамі разумную кнігу. У ёй пішуць пра чароўныя словы. Хто іх ведае і часта паўтарае, таму добра жывецца.

— Вожык, міленькі, — узмаліўся кот Мурлыка, — назаві мне тыя словы.

А вожык мудры быў. Сваіх дзяцей дабру вучыў і з катом Мурлыкам урок ветлівасці правёў.

Пабег кот у вёску да свайго дзеда Сцяпана. I як толькі пераступіў парог хаты, убачыў гаспадара, пакланіўся яму і сказаў першае чароўнае слова, ад якога дзед аж усміхнуўся:

— Праходзь, мой сябар, бачу ты перамяніўся.

У хаце дзед даў кату кавалак кураціны, у пустую бляшанку наліў малака. Паеў згаладалы Мурлыка і сказаў Сцяпану яшчэ адно чароўнае слова. Дзед задаволены, аж не верыць, што такім добрым стаў яго кот.

— Слухай, — просіць дзед, — я адпачну, а ты павартуй кусты маліны. Вераб'і панадзіліся. Ягады дзяўбуць.

Кот Мурлыка сказаў новае чароўнае слова і пайшоў вартаваць маліннік.

А цяпер, сябры, адгадайце, якія тры чароўныя словы вывучыў кот Мурлыка. I Маша адгадвае.

### МАША I ЧМЕЛЬ

Маша ахвотна ездзіць на дачу. Дзядуля называе яе дачніцай.

Аднойчы Маша палівала кветкі. Прысела каля іх і паіла з леечкі. Толькі панамка вытыркалася з кусцікаў. Раптам як закрычыць Маша:

— Вой, дзядуля, ратуй!

Кінулася яна да дзядулі. Уся трымціць ад страху.

— Што здарылася, унучка?

— Нейкі вуркатун хацеў на мяне сесці.

То быў бухматы, чорна-аранжавы чмель. Ён аблятаў кветкі. Убачыў Машыну панамку з каляровымі пялёсткамі і, відаць, вырашыў, што гэта вялізны рамонак. Хацеў на ім пашукаць мёду.

Ды толькі Машу напалохаў.

### АЗБУКА АГАРОДА

Аднойчы на дачы Маша і дзед пачалі гуляць у школу. Маша — вучаніца. Дзед — настаўнік. Маша ўзяла сшытак, села за столік, які стаяў на вуліцы, пад адкрытым небам, і тут да яе падышоў настаўнік:

— Напішы, Маша, літару А.

Маша хуценька намалявала зверху ўніз дзве ножкі, перакрэсліла іх рыскай, атрымалася А. Думала, ёй ужо за гэта будзе пастаўлена адзнака. Але настаўнік даў новае заданне:

— Цяпер, Маша, пахадзі па агародзе і адшукай, што там расце на літару А.

Маша ахвотна пабегла шукаць патрэбную літару. А дарослыя — бабуля, мама, тата, брат Антон — цярпліва чакалі: з чым вернецца Маша?

Праз колькі хвілін яна, радасная і вясёлая, ускочыла у дворык, пачала выгукваць:

— Агрэст… Агуркі… Ажына… Алыча… Абляпіха… Астры…

Дзед-настаўнік пахваліў вучаніцу і аб'явіў:

— Маша, стаўлю табе пяцёрку! Вучаніца ўсміхнулася і тут жа прапанавала:

— Давайце, настаўнік, напішам цяпер літару Б.

— Я згодзен. Пішы.

Маша лёгка справілася і з гэтым заданнем. А як толькі напісала літару, паднялася з табурэціка і зноў знікла за жоўта-зялёным домікам. На гэты раз яна прынесла новыя адкрыцці. Аказваецца, на бабуліным агародзе растуць на літару Б — бульба, буракі, бручка, боб…

Настаўнік узнагародзіў сваю кемлівую вучаніцу падарункам:

— За літару Б, Маша, атрымлівай банан, булку…

Гульня вельмі спадабалася Машы. Яна адшуквала ў агародзе на літару В — вішню і васілёк, на літару Г — гарбуз, гарох і грушу, на літару Д — дыню і дрэва-дзічку…

На гэтым школьны ўрок і закончыўся. Маша стамілася. Не так проста вывучаць азбуку агарода. Яшчэ складаней яе вырошчваць.

А цяпер, сябры, усе, каму спадабалася Машына школа, хто збіраецца ісці ў сапраўдную школу, атрымлівайце хатняе заданне.

Паспрабуйце напісаць у сваім сшытку астатнія літары беларускага алфавіта. I прыдумайце агародныя, садовыя расліны, дрэвы на гэтыя літары.

Маша з дзедам таксама думаюць.

### МАША-ЯБЛЫЧАК

Маша дацягнулася рукой да галінкі, ухапілася рукой за жоўты яблычак і сарвала яго. Радуецца:

— Мама!.. Тата!.. У маіх руках — маленькае сонейка…

Бацькі задаволены. Дачка ўжо ведае, што яблыкі растуць не ў магазіне, а на дрэве.

Бацькі цешацца. Маша сама выбрала яблычак.

Сама памыла яго. Сядзіць пад яблыняй і апетытна хрумстае.

Маша хваліцца бабулі:

— А я — Маша-яблычак.

— Чаму так называеш сябе?

— А таму, бабулька, што ў мяне ў дзіцячым садзе — кругом яблычкі. На шафе, дзе вешаю паліто, — яблычак прыклеены. На ложку, дзе сплю, — яшчэ адзін яблычак. Каля ручніка, дзе мыюся, — таксама малюнак з яблычкам…

Маша куснула сонечны плод, што вырас на дачнай яблыні, пахвалілася:

— А гэты яблычак падарыла мне яблыня, якую я палівала.

### КВЕТАЧКА АД МАШЫ

Маша узяла дзядулю за руку, загадкава зазірнула яму ў вочы:

— Хочаш, нештачка пакажу?

— Вельмі хачу.

Унучка, не выпускаючы дзядулевай рукі, павяла яго ў маліннік за дачнай хатай.

Перайшлі дарогу. Мінулі яблыньку, куст маліны і апынуліся перад цыбатым маліннікам. Маша выскачыла ўперад, адхінула ўбок некалькі калючых дубчыкаў і выдала сваю тайну:

— Зірні, дзядуля! Тут дзеці пахавалі маленькую птушачку… Звалілася з гняздзечка… I разбілася…

На зямлі, бліжэй да бярозы, чарнеў свежы пагорачак. Вакол ланцужком былі ўторканы каменьчыкі. Пасярод пагорачка ляжалі рамонкі.

Маша з дзядулем стаялі моўчкі. Ды раптам унучка юркнула на дачны агарод, папрасіла на хаду:

— Чакай мяне, дзядуля.

Праз хвілін колькі яна вярнулася. У руках трымала сіні званочак. Прысела і паклала кветачку на магілку птушачкі.

Ні Маша, ні дзядуля нічога не гаварылі. Кожны думаў пра сваё.

### МАША ДУМАЕ

Падбегла Маша да пісьмовага стала і цікавіцца ў дзеда-пісьменніка:

— Што робіш?

— Кніжку пішу.

— Кніжкі чытаюць, а не пішуць, — паправіла Маша дзеда.

— Чаму ты так думаеш?

— А на мяне мама сварылася, калі я ў кніжцы пісала…

Маша стукнула пальчыкамі ў свой лобік і павучальна сказала:

— Думаць трэба, што робіш!..

I дзеду ўжо расхацелася сур'ёзна думаць над новымі старонкамі кніжкі. Ён усміхнуўся і спытаў:

— Скажы, Маша, у вашым садку бывае што-небудзь смешнае?

— Заўтра будзе, — адказала Маша і пабегла гуляць з вялікім і малым слонікамі.

Дзед пазайздросціў Машы. Яна цікава забаўляецца з цацкамі, ведае, пра што і заўтра будзе думаць. I ёй весела.

### ЯКІЯ СЯБРЫ ЖЫВУЦЬ У ДВАРЫ

Маша любіць гэту дзедаву казку. Жылі-былі дзед і баба. Аднойчы яны паехалі ў госці. Гаспадарамі пакінулі Гаўкалу, Мяўкалу і Кукарэкалу.

Гаўкала вартаваў двор.

Мяўкала ганяў мышэй у хаце.

Кукарэкала шукаў зярняткі, каб накарміць сваіх сяброў.

Раптам над хатай паказалася Каркала. Кінулася да зямлі, ухапіла жоўценькага Ціўкалу. Кудахтала-мама загаласіла:

— Куд-куды-ы?.. Куд-куды-ы?..

Каркала з Ціўкалам у дзюбе ўзляцела на дуб, які рос на агародзе ў дзеда і бабы. Села на галіну і сабралася есці здабычу.

Гаўкала знізу пачаў страшыць Каркалу:

— Гаў-ў, гаў-ў!.. Ад-дай!..

Кукарэкала растапырыў крылы, тупаў нагамі і злосна крычаў:

— Ку-ка-рэ-ку!.. У-рэку!.. У-рэку!..

Каркала падумала, што яе хочуць скінуць у раку, спалохалася.

А ў гэты момант Мяўкала ўзлез на дуб. Ціхенька падкраўся да зладзейкі ды… цоп кіпцюрастай лапай за хвост.

— Кар-кар-кар-авул! — закрычала Каркала, выпусціла з дзюбы здабычу і паляцела ў лес.

Жоўценькае Ціўкала злавілі ўнізе Гаўкала і Кукарэкала. А Мяўкала злез з дуба. У роце трымаў пёркі з хваста зладзейкі.

Сябры прывялі Ціўкалу да Кудахталы. Усе радаваліся, што перамаглі Каркалу.

Вярнуліся з гасцей дзед і баба. Пачаставалі сваіх верных гаспадароў. Гаўкалу далі цэлую місу костачак. Мяўкалу налілі сподак смятаны. Кукарэкалу, усім жоўценькім Ціўкалам, іх маме Кудахтале насыпалі зярнятак.

А цяпер, сябры, адкажыце, як у вясковым двары завуць Гаўкалу, Мяўкалу, Кукарэкалу, Кудахталу, Ціўкалу і Каркалу?

### МІЛЬЁН... НА ГУШКАЛКУ

На стале ляжаў татаў заробак. Маша цоп за грошы і носіць па хаце.

— Навошта табе гэтыя паперкі? — цікавіцца дзед.

— Гэта ж рублі! — папраўляе дзеда Маша.

— Добра, а рублі навошта?

— На гушкалку.

— Тут жа цэлы мільён грошай.

— А я буду гушкацца ўвесь дзень…

Тата з мамай слухалі размову і толькі пахітвалі галовамі. Колькі ж трэба мільёнаў, каб выгадаваць Машу?

### МАШЫНЫ ВІТАМІНЫ

Было гэта вясной.

Дрэвы стаялі яшчэ чорныя. Зямля — у праталінах. Маша хадзіла ў сад у цёплай куртцы. Ногі абувала ў боцікі, рукі хавала ў чырвоныя пальчаткі.

Аднае раніцы Маша аб'явіла:

— Збірайцеся на кухню, я вам вітаміны дам.

Селі за абедзенны стол. Чакалі, што Маша раскрые сваю пушачку з жоўтымі шарыкамі аскарбінак і пачастуе ўсіх. Але Маша зайшла на кухню з букетам зеляніны.

— Дзе ты ўзяла? — першай спытала бабуля.

— Сама вырасціла.

Маша трымала ў руках слоік з-пад смятаны, а з яго тырчалі зялёныя пёркі цыбулі. Вочы ў дзяўчынкі пераможна зіхацелі. Яна прызналася:

— Я наліла ў слоік вады, укінула туды цыбуліну і схавала за фіранку на акне. Цыбуліна і вырасла.

— Мая ты агародніца, — ласкава сказала мама.

Маша ўсіх пачаставала зялёнымі вітамінамі. I пра сябе не забылася. Ела горкія пёркі. Сама ж іх вырасціла!

### МАША-ДОКТАР

Захварэў дзед. Усім горача, бо на вуліцы лета, а яму — холадна.

Надзеў дзед світэр. Апрануў цёплую куртку. На ногі нацягнуў вязаныя шкарпэткі.

Машы смешна:

— Дзядуля, ты што, зіму сабраўся сустракаць?

— Ага, унучка, Дзедам Марозам буду.

Маша пабегла ў спальню, адчыніла шафу, знайшла там сваю зімовую шапку. Прынесла хвораму:

— Надзень, дзядуля, цяплей стане.

Павесялеў дзед у Машынай шапцы.

А Маша адшукала яму татавы рукавіцы, бабуліны валёнкі, маміну пуховую хустку. Дзеду зусім весела, усміхаецца:

— Дзякуй, Машачка! Ты — мая доктарка.

### ГАСЦІНЕЦ-ЦУД

Машын тата Лёня вярнуўся з працы. Увесь заснежаны. Дачка дзівуецца:

— Татка, ты з Дзедам Марозам у снежкі гуляў?

— Ага, гуляў. Ён на мяне снег з неба сыпаў, а я ўцякаў…

Маша з мамай атрэслі Лёневу шапку, куртку. Боты ён сам ачысціў ад снегу. I тады Маша падступілася да яго са сваім пытаннем:

— Татка, а што мне прынёс?

— О Машачка, сёння для цябе раздабыў гасцінец-цуд.

— Які ён, ядомы ці не ядомы? — дапытваецца Маша.

— Ядомы, — падказвае тата.

— А ён якога колеру? — цікавіцца Маша.

— Чырвоны.

Маша пачала адгадваць. Называла каўбасу, цукеркі, яблык, сок, марожанае. Тата толькі хітаў галавой:

— А вось і не адгадала.

Урэшце тата адкрыў чамаданчык, дастаў адтуль пакет са свежымі памідорамі. Дачка здзівілася:

— Татка, на вуліцы — снег, мароз. Дзе вырас гэты гасцінец?

I тата адкрыў Машы тайну чароўнай градкі. А вы сябры, ведаеце, як называецца тая незвычайная градка? Ці бачылі вы, як зімой растуць на ёй памідоры? Якая яшчэ агародніна вырошчваецца там?

### МАША ЗАЛАТАЯ

Маша расказвала, як на рацэ Нёман з мамай і татам лавілі рыбу. Дзядуля спытаў:

— Машачка, а што б ты рабіла, каб вы злавілі залатую рыбку?

— Загадала б жаданне.

— Якое?

— Каб рыбка дала мне скрыню золата!

Маша шырока развяла рукі, паказала, якіх памераў хоча займець тую скрыню. Дзядуля здзівіўся:

— Навошта табе столькі золата? Маша ў сваю чаргу здзівілася:

— Ты што, не ведаеш?

— Нават не здагадваюся.

Маша таямніча наблізілася да дзядулі, зашаптала:

— Дзядуля, чуў, мама мяне называла залатой?

— Я і без мамы гэта ведаю.

— Дык вось, я хачу, каб залатымі сталі ўсе мае лялькі — Алена, Алеся, Насця, Вераніка, конік з доўгай грывай, зялёны кракадзіл, зайчык і воўк…

— А навошта іх рабіць залатымі?

— Каб прыгожыя былі, добрыя, а не злыя… — Маша памаўчала крыху і дадала: — Я залатымі зрабіла б у нашым садзіку Мішу і Ваню, каб не біліся. А яшчэ — Валю і Віку, каб не плакалі.

Дзядуля слухаў Машу і толькі цяпер зразумеў, навошта ёй трэба столькі золата. I яшчэ раз пераканаўся: яго ўнучка і сапраўды залатая.

### МАША I КУРАЧКА

Маша сустрэла дзеда на парозе, пытаецца:

— Скажы, дзядуля, сабачка можа за курачкай ганяцца?

— Можа.

У Машы павесялелі вочы, і яна прызналася:

— Вось жа і мой сабачка хацеў дагнаць курачку…

Маша паказвае свае фарфоравыя цацкі: белага ў чорныя крапінкі цюцьку і бела-сінюю курачку. I распавядае:

— Разумееш, дзядуля, у левай руцэ я трымала сабачку. У правай — курачку. Яны бегалі па падлозе. I раптам сабачка пагнаўся за курачкай. Хацеў пагуляць з ёй. Ухапіў за хвост і… адкусіў яго.

Маша падала дзеду «пакусаную» курачку, папрасіла:

— Дзядулька, давай ёй прыклеім хвосцік.

Маша так перажывала, хвалявалася, што дзед забыўся паўшчуваць унучку. Ён дастаў з шафы клей, і яны пачалі лячыць параненую курачку. Дзед толькі папрасіў:

— Няхай, Машачка, твае цацкі болей ніколі-ніколі не робяць бяды адна-адной.

— Я дапамагу ім у гэтым, — паабяцала Маша.

### МАША-ГРЫБНІЦА

Было гэта летам.

Маша і дзед вярталіся з лесу. Маша вясёлая. Першы раз у жыцці збірала грыбы. Дзед даверыў ёй ножык, і яна сама зразала сыраежкі, падбярозавікі, клала іх у вядро.

Дзед задаволены. Займеў сабе добрую памочніцу. Нясе дамоў поўнае вядро грыбоў. Нават ягад назбіралі.

Маша неўзабаве прызналася:

— Дзядуля, ножкі забалелі.

— Ой, бедная мая грыбніца, — паспачуваў дзед.

Ён падхапіў унучку, пасадзіў сабе на плечы. У адной яго руцэ вядро з грыбамі, у другой — пакет з ягадамі.

Ідуць, мінаюць верасовую палянку. Увайшлі ў хвойнік, за якім іхні дом. Маша адчувае, што дзеду цяжка несці і грыбы, і ягады, і яе самую, спагадліва прапануе:

— Дзядуля, падай мне пакет з ягадамі. Я панясу яго…

Дзед абрадаваўся. Палягчэла адной руцэ.

### МАША I ДЗЕД

Маша і дзед — верныя сябры.

Дзеду падабаецца, што Маша давярае яму свае сакрэты. Расказвае смешныя гісторыі, якія бываюць у іхнім дзіцячым садзе. Спявае дзеду новыя песні, танцуе з ім.

А Машы падабаецца, што дзед умее слухаць яе. Купляе ёй марожанае, водзіць у парк. Разам гуляюць з цацкамі.

Аднойчы мама даверыла дзеду сваю Машу ажно на два дні. Якія гэта былі вясёлыя дні!

Маша і дзед рабілі папяровыя караблікі, гулялі ў марскіх піратаў. Арганізавалі магазін цацак, і Маша была прадаўшчыцай. Прыдумалі казку, як хлопец Іванка шукаў сваю прынцэсу Святланку…

Калі мама з татам прыехалі забіраць Машу, дзед вельмі засмуціўся, што трэба развітвацца, сказаў унучцы:

— Маша, дазваляю табе ўзяць мае цацкі, якія хочаш.

Маша зірнула на заваднога коніка, на клоуна, які ўмее спяваць, на пеўніка-свістульку, на сабачку-скакунка, на бухматага Мішку, на Васю Вясёлкіна. I ціха сказала:

— Дзядуля, я хачу ўзяць з сабой… цябе.

Усім стала весела.

### БРАТ I СЯСТРА

Дзед для Машы прыдумаў загадку.

Жывуць на свеце брат і сястра. Ім па столькі гадоў, колькі і нашай планеце.

Брат ходзіць заўсёды ва ўсім белым. У яго карона з сонцам, а вопратка — з промнямі.

Сястра адзета ва ўсё чорнае. На ёй — карона з месяцам, а вопратка — з зоркамі.

Жывуць брат і сястра ў адным царстве, але ніколі не ходзяць адзін да аднаго ў госці. Калі сястра спіць, брат працуе. Як толькі брат засынае, сястра валадарыць наўкол.

Што за дзіўныя брат і сястра жывуць на нашай Зямлі?

### ДУБ I ЯГО СЯБРЫ

Жыў-быў на Сцяпанавым агародзе дуб-асілак. Колькі яму гадоў, дык нават сам гаспадар не ведаў. А ён збіраўся святкаваць сваё стагоддзе.

Дуб той жыў адзінока. 3 ім адно лета суседнічалі загоны бульбы, другое лета — жыта, трэцяе лета — канюшына. А яго вернымі сяброўкамі былі чатыры чараўніцы. Кожная — прыгажуня!

Завітала да дуба першая сяброўка. На ёй — светла-зялёныя ўборы. У валасах — вянок з маладых лісцікаў. Сама — статная, прывабная.

Дуб рады сустрэчы. Ад хвалявання на яго галінах нечакана ўспыхнулі зялёныя лісцікі. Само сонца вітае іх нараджэнне. Падыходзіць да дуба дзед Сцяпан. I яму радасна, што дуб ажыў, расквітнеў.

Мінаюць тры месяцы. На спатканне з дубам прыходзіць другая сяброўка. Сукенка на ёй цёмна-зялёная, з вясёлкавымі стужкамі. А ў валасах — зыркая карона з сонечных промняў.

I дуб ад гэтага цяпла яшчэ больш зелянее. Між лісцікамі вытыркаюцца зялёныя жалудкі ў зялёных брылях.

Спатканне з гэтай сяброўкай доўжыцца таксама тры месяцы.

А пасля да дуба прыходзіць трэцяя сяброўка. На ёй — залацістая сукенка. У валасах — карона з чырванню.

Дуб і гэту чараўніцу ласкава прымае. I пад яе настрой афарбоўвае сваё лісце. Яно становіцца чырвона-жоўтым. Нават жалуды ў брылях жаўцеюць. Вецер адрывае ад дуба лісце і жалуды. Яны падаюць на зямлю.

А потым на дуб пачынаюць сыпацца з неба сняжынкі. Беляць крону, ствол. I тады да дуба падыходзіць чацвёртая сяброўка. Яна апранута ва ўсё белае, іскрыстае, як самі сняжынкі.

Сяброўка-сняжынка забаўляе дуб тры месяцы. Яна засылае ў галіны дуба вятрыскі і снегапады, дождж з градам і халоднае сонца.

Ды раптам на спатканне з дубам вяртаецца прыгажуня ў светла-зялёным уборы. У валасах — вянок з пралесак. Весялее дуб. Радасней робіцца і дзеду Сцяпану.

А вы, сябры, здагадаліся, якія чатыры сяброўкі ходзяць штогод у госці да дуба? Як іх завуць? Якая з іх вам больш падабаецца? Маша любіць тую, у якой вясёлкавыя стужкі і сонечная карона.

### ЛЯСНАЯ АЗБУКА

Маша з дзедам любяць лес.

Кожным разам яны там нешта новае адкрываюць. Аднойчы ў лесе знайшлі… азбуку. Прыгадалі лясных жыхароў, убачылі, што расце ў лесе, што там ёсць, і атрымаліся словы на ўсе літары азбукі. Калі не верыце — праверце.

**А.** Алешнік. Апенькі. Арэшнік. Асіна. Аўсянка.

**Б.** Баравік. Бяроза. Брусніцы. Буякі.

**В.** Вавёрка. Верас. Вожык. Воўк. Вуж.

**Г.** Гадзюка. Голуб. Граб. Гаркуха. Глушэц.

**Д.** Дзяцел. Дуб. Дзік. Дзераза. Дрозд.

**Е.** Елка. Ельнік.

**Ж.** Жаўна. Журавель. Жук. Журавіны. Жалуды.

**3.** Заяц. Зубр. Зязюля. Заранка.

**I.** Івалга. Іван-чай.

**К.** Казуля. Каліна. Каршун. Клён. Крушына.

**Л.** Ландыш. Ліса. Лісічкі. Лось.

**М.** Матылі. Мурашкі. Мядзведзь. Мухамор.

**Н.** Нара. Незабудкі.

**П.** Павук. Падасінавікі. Папараць. Пралескі.

**Р.** Рабіна. Рабчык. Рыжык. Радоўка.

**С.** Сава. Салавей. Страказа. Сарока. Сасна.

**Т.** Таўстуха. Трыпутнік.

**У.** Удод. Урочышча.

**Ф.** Філін. Фіялка.

**X.** Хвойнік. Хвошч. Хмызняк. Хмель.

**Ц.** Цар-дуб. Цецярук. Цюльпан.

**Ч.** Чабор. Чарамша. Чарніцы. Чаромха.

**Ш.** Шыпшына. Шампіньёны. Шчаўе. Шэршні.

**Я.** Янот. Ясень. Ястраб. Яшчарка.

А цяпер, сябры, адкажыце, што вы ведаеце пра звяроў, птушак, насякомых, якіх назвалі Маша з дзедам? А пра дрэвы, грыбы, кветкі? Мо бачылі нешта іншае, мо сустракалі некага іншага? На якія літары азбукі Маша з дзедам не спаткалі ў лесе нікога, не ўбачылі нічога? У якую пару года яны хадзілі ў лес?

### МАША — АРТЫСТКА

Уся сям'я — за абедзенным сталом. Няма толькі Машы. Ці то схавалася, каб яе шукалі, ці то забавілася з лялькамі. Ды раптам чуем з-за дзвярэй звонкі голас:

— Выступае ліса-рыжуха,

выдатная пяюха.

Яна ўвесь свет аб'ехала сама.

Такой артысткі нідзе няма!..

Мы ўсе пачалі апладзіраваць. I на кухні з'явілася незвычайная артыстка Маша. На галаве — саламяны капялюш з каляровымі стужкамі. На ёй — лепшая сукенка-сарафан з белым каўнерыкам. На нагах — тапкі-зайчыкі. А ў руках — маміна тэатральная сумачка.

Артыстка стала, як на сцэне, і заспявала:

Ручайкі вясновыя ў рэчку перальюцца,

А бярозкі белыя маме ўсміхнуцца…

Калі песня скончылася, Маша ўсім нам пакланілася. Мы зноў заапладзіравалі. Але артыстка рэзка прыпыніла нас:

— Пачакайце! Канцэрт не скончыўся…

Маша праспявала нам пра шэрага ваўка, які сядзіць на мосціку і не пускае дзяцей у лес. Была песня і пра жабак, якія вечарком пазіраюць на месяц і спяваюць: ква-ква-ква...

Артыстку запрасілі за стол. А як жа — яна зарабіла абед.

### МАШЫН САКРЭТ

Дзядуля, у мяне сакрэт ёсць.

— А ці не можаш яго выдаць?

— Магу! Я ўжо маме расказала.

— Цікава, які ў цябе сакрэт?

— Я, дзядуля, закахалася ў Рому.

— Як жа гэта адбылося?

— Пайшлі мы на спевы з мамамі. Стаялі з Ромам побач. I раптам ён мне руку паклаў на плячо…

Маша паказвае дзеду, як гэта было. Хіхікнула і сарамліва прызналася:

— Ведаеш, як я цяпер яго называю? Рамашка!..

— I што ж далей будзе? — задумаўся дзед.

— Ох, дзядуля, — уздыхнула Маша. — Трэба жаніцца, а нам няма дзе жыць.

Дзед не паспачуваў унучцы, а пачаў страшыць:

— А мужу, Машачка, трэба будзе сняданак гатаваць, праводзіць яго ў сад. Мыць яго кашулі, штаны…

Маша сцішылася. Твар пасур'ёзнеў. I яна раптам сказала:

— Прыходзь, дзядуля, на наш ранішнік. Мы з Ромам будзем танцаваць і спяваць. А жаніцца не будзем…

Маша пабегла ў свой пакой гуляць з лялькамі.

### ЖЫВЫ ПАДАРУНАК

Насця са сваёй мамай падарылі Машы марскую свінку.

Усе разам прыдумалі для яе «хатку» — пусты акварыум. Маша ўпрыгожыла яго сваімі любімымі наклейкамі. На іх былі героі з мультфільма «Кароль Леў». Накідалі туды шматкоў чыстай паперы, газет. Зашылася свінка ў гэту коўдру і заснула.

Пачалі прыдумляць ёй імя. Маша прапанавала назваць свінку Белкай, бо шэрстка на ёй рыжая, як у вавёркі.

— Але ж яна не ўмее скакаць па дрэвах, — зазначыла Насця.

— Тады хай будзе Рыжухай! — сказала Маша. Так і вырашылі: марская свінка стала Рыжухай. Рыжуха любіць спаць. Мо таму і тоўсценькая такая. Вочкі маленькія, як бы сонныя. А як прачнецца, становіцца на заднія лапкі і піпікае, тоненька рохкае, быццам просіць: «Дайце, калі ласка, паесці».

I Маша пачынае карміць сваю любіміцу. Дае бульбу сырую, лісце капусты — Рыжуха хрумкае. Сыр можа есці, шкарлупкі ад яек. Асабліва падабаецца ёй траўка. Аж папісквае, як есць. Аднойчы, калі ў яе не было ежы, яна пачала адгрызаць з акварыума наклейкі, жавала газеты.

Маша выпускае Рыжуху пагуляць. Яна смешна бегае. Разгоніцца, паслізнецца і сунецца бачком па паркеце. Тады зноў разбягаецца, каб праехаць. Маша бярэ сваю машыну-грузавічок, падсаджвае ў яе Рыжуху і возіць з пакоя ў пакой. Свінка сядзіць ціха. Ёй цікава гуляецца з дзяўчынкай. Яна ж таксама «дзяўчынка», таксама «дзіцё».

3 кожным днём Машы ўсё болей падабаецца Рыжуха. Яна толькі ніяк не можа зразумець, чаму марская свінка баіцца вады, не любіць купацца і не ўмее плаваць. Чаму яе марской назвалі. Маша просіць маму і тату, калі ўсёй сям'ёй паедуць адпачываць на Чорнае мора, каб узялі з сабой і Рыжуху. Можа, яна там навучыцца плаваць?

### МАША-ПЭЙДЖАР

Падбегла Маша да дзеда, цікавіцца:

— А што такое пэйджар?

— Дзе падхапіла гэта слова?

— Па радыё гаварылі…

Дзед сам мала ведаў пра пэйджар, але ўзяўся тлумачыць:

— Ведаеш, унучка, гэта такі малюпасенькі тэлевізарчык, які ўлазіць у кішэню.

— Па ім што, мульцікі можна глядзець?

— Ды не. Па ім перадаюць нечыя словы.

— Як гэта? — здзівілася Маша.

— Ну вось, ты гуляеш у парку. Раптам чуеш, у кішэні ці ў сумачцы пачаў піпікаць пэйджар. Ты дастаеш яго і на экранчыку чытаеш: «Маша, бяжы хуценька дамоў. Мама».

— А хто напісаў гэта?

— Мама па тэлефоне набрала нумар твайго пэйджара, перадала табе сваю просьбу. Пэйджар яе выканау.

У Машы заіскрыліся вочы:

— Дзядуля, а чаму ты не купіш мне такую штучку?

— Яна вельмі дарагая, Машачка, не хопіць маёй пенсіі…

Унучка ўбачыла, як засмуціўся дзед, і прапанавала:

— Давай я буду тваім пэйджарам. Ты мне перадавай просьбы, а я разнясу іх каму трэба.

— Ну што ж, — прыняў умову гульні дзед, — бяжы і скажы бабулі Ніне, што мы хочам есці.

Маша мігам шмыгнула на кухню і тут жа вярнулася:

— Нам загадана, дзядуля, мыць рукі, ісці да стала.

Дзеду спадабаўся паслухмяны «пэйджар». Пасля сняданку ён перадаў Машы новую просьбу:

— Спытай у дзядзькі Ігара, калі ён прыедзе да нас у госці.

Маша пабегла званіць па тэлефоне ў Масюкоўшчыну.

Пасля Маша занесла хвораму суседу дранікаў. Даведалася ў браціка Антона, як ён вучыцца. Цётцы Тані перадала віншаванне з днём нараджэння…

Дзед пахваліў Машу:

— Ты, унучка, найлепшы «пэйджар» у свеце!

### ХТО СЯБАР «ВЯСЁЛКІ»?Загадка для Машы і для ўсіх дзяцей,якія чытаюць любімы часопіс

Сябры, давайце прыгадаем казкі. У іх вы знойдзеце падказкі. Правільныя адказы ўпішыце ў радкі-клетачкі з нумарамі. Калі не зробіце памылак, то адгадаеце імя казачнага героя, вернага сябра «Вясёлкі».

1. Які звер ганяецца за Зайцам і ніяк не можа яго абхітрыць?

2. Які лясны жыхар вельмі любіць мёд?

3. Якая птушка бачыць ноччу?

4. Як называецца лясная госця, якую ўпрыгожваюць цацкамі пад Новы год?

5. Як звалі сястрычку браціка Іванкі, які ператварыўся ў козліка?

6. Гераіня казкі Васіля Віткі, у якой забалелі зубкі і якая не магла раскусіць арэхавай шкарлупкі.

7. Хто яна, хітруха, якая з'ела Калабка?

8. Што за птушка сядзіць на дрэве з сырам у дзюбе?

### МАШЫНЫ ЗАГАДКІ

\* \* \*

Высока ў небе на крылах лятае, а па зямлі на колах ездзіць.

\* \* \*

Калючы, але не кусачы.

\* \* \*

Калі ў слова «кот» уставіць літару «р», то які звярок пабяжыць пад зямлю?

\* \* \*

Рыжая, вёрткая, па дрэвах скача, ніколі не плача.

\* \* \*

Якую птушку называюць лясным доктарам?

\* \* \*

Людзей возіць і сама па вадзе катаецца.

\* \* \*

Жыве пад зямлёй, але не крот. Ног багата, але не сараканожка. Адзенне металічнае, вочы — электрычныя. Што гэта?

\* \* \*

Уверх, уніз бегае, людзей носіць, а сам без ног.

\* \* \*

Гаворыць, спявае, на вуліцу не пускае.

\* \* \*

У якім доміку жывуць усе літары?

### МАША-МАРУСЯ

Маша хваліцца маме:

— А ў мяне новы друг ёсць.

— Хто ж гэта?

— Ігар Лучанок!

— О, дык ён жа вядомы кампазітар. Я люблю яго песні. Дзе ты з ім сустрэлася?

— Дзядуля мой пазнаёміў. Ігар Міхайлавіч падарыў мне сваю кніжку з нотамі. I касету во гэту…

Маша паказвае маме падарункі. Яны разам падыходзяць да піяніна і спрабуюць сыграць мелодыю дзіцячай песні Ігара Лучанка:

Добрым быць зусім, зусім не проста,

Не залежыць дабрыня ад росту...

— Давай лепей касету паставім, — прапануе Маша. — Знайдзі, мама, песню пра Машу-Марусю.

Пакуль мама ўключала прыёмнік, пакуль шукала заказаную песню, Маша заюшылася ў сваім пакойчыку. I як толькі загучала бадзёрая мелодыя, у залу ўбегла… артыстка. На Машы былі дзявоцкія маміны спадніца і кофта. А на галаве — квяцістая бабуліна хустка. Пад жвавыя спевы Маша кінулася | ў скокі. Асабліва прытанцоўвала і весела ўсміхалася тады, калі гучаў прыпеў:

Маша-Маруся на Беларусі,

Лепшай дзяўчыны няма!..

Мама цешылася. Падрастае дачка. Зіхатлівай зоркай уздымаецца ў жыццё яе Маша-Маруся.

### МАША I КАРОЛЬ

Маша прыдумала казку-гульню:

— Жыў-быў адзін кароль. Аднойчы ён прачнуўся, хацеў сесці ў сваё крэсла, а там нехта ляжыць, накрыты хусткай.

Закрычаў кароль: «Хто асмеліўся заняць мой трон?»

Прыбег самы мужны воін, кароль загадаў яму: «Вазьмі таго, хто ляжыць у маім крэсле, занясі ў лес і выкінь».

Воін падняў хустку, а там — прыгожае тыграня. Ухапіў ён звярка і панёс у лес.

Па дарозе звярок загаварыў чалавечым голасам: «Злітуйся, воін. Я шукаю сваю маму. Яна згубілася…» — «Вось там, у лесе, і знойдзеш яе», — адказаў воін.

Нясе воін тыграня, а яно кажа: «Злосны ты і твой кароль. Не любіце дзяцей». — «Маўчаць!» — закамандаваў воін. А тыграня не маўчыць: «Я ведаю, як зрабіць вас добрымі». — «Як?» — запытаў воін. «Магу перадаць гэты сакрэт толькі каралю».

Воін павярнуў назад. Далажыў каралю пра лясную размову. Кароль выслухаў тыграня і тут жа аддаў загад: «Абшукаць увесь лес!.. Знайсці маму тыграняці!..»

Пяць дзён і пяць начэй каралеўскае войска не выходзіла з лесу. На шосты дзень прывялі ў палац схуднелую тыгрыцу-маму. Убачыла яна сваё дзіцё, кінулася цалаваць яго. Лізнула руку каралю і воіну…

Маша скончыла распавядаць і спытала:

— Дзядуля, ты кім хочаш быць у гэтай казцы?

— Воінам.

— А я буду тыгранём, — прызналася Маша.

— Хто ж каралём будзе? — пацікавіўся дзед.

— Брацік Антон. Ён любіць сядзець у крэсле і загадваць: «Маша, збегай!.. Маша, прынясі!.. Маша, падай!..»

I зразумеў дзед, што гэту казку-гульню Маша прыдумала для Антона. Ну й фантазёрка!

### ВОЎК I САБАКА

Жылі-былі Воўк і Сабака.

Воўк жыў у дрымучым лесе. Яго логава было пад вывернутым дубам.

Сабака жыў у вёсцы. Яго будка стаяла ў двары, непадалёк ад хаты гаспадара.

Аднойчы ноччу галодны Воўк прыбег да Сабакі і хацеў яго з'есці.

— Не еш мяне, — пачаў прасіцца Сабака.

— А што за гэта дасі? — спытаў Воўк.

— Аддам сваю вячэру. Калі захочаш, то і снеданне…

Дамовіліся Воўк з Сабакам і памяняліся жыллём. Сабака скінуў з сябе ланцуг і пабег у лес. А Воўк прычапіў на шыю ланцуг і залез у будку.

Праз тры дні і тры ночы згаладалы і схуднелы Сабака прыбег да сваёй будкі, зацяўкаў:

— Воўча, міленькі, пусці ў маю хатку. Не магу я жыць у тваім лесе.

Сыты воўк абрадаваўся:

— А мне абрыдла твая будка і міса з ежай…

Пабег Воўк у лес і весела завыў на ўсё наваколле.

Сабака каля будкі брахаў, заліваўся ад радасці.

Чаму Воўк не прыжыўся ў вёсцы, а Сабака ў лесе?

Маша думае, і вы падумайце.

### ЗУБОК

Маша таямніча бярэ дзеда за руку, вядзе ў спальню, просіць:

— Заплюшчы вочы.

Дзед паслухмяна заплюшчвае вочы.

— Можна глядзець! — дазваляе Маша. Пазірае дзед на Машыну далоньку, дзівіцца:

— Твой зубок?.. Мышка прынесла?..

— Якая мышка?.. Ён з майго роціка… Я хістала, хістала і сама вырвала… Гэта — малочнік. А вырасце замест яго мудры зуб…

Маша ўсміхаецца шчарбатым роцікам і даводзіць дзеду сваё новае адкрыццё:

— Ты казаў, што мяне бусел прынёс.

— Ага, было такое.

— Дык ведай, мяне з мамінага жывоціка вынялі…

— Хто табе сказаў?

— Ленка з нашага садзіка.

Маша смяецца з дзеда-нязнайкі. У яе роціку — вялікая шчарбінка. Ну і што? У яе вырастуць новыя зубы і нават — зубы мудрасці.

### МАШЫНА РАДЗІМА

Маша з дзедам пад'ехалі да чырвонага цаглянага дома.

— Вось тут цяпер мая Радзіма, — сказала ўнучка.

Яна, як сапраўдная гаспадыня, павяла дзеда ў трохпавярховы дом. Паказала лесвіцу. Адчыніла дзверы ў кватэру. Павадзіла па ўсіх пакоях. Затрымалася ў сваім, зірнула ў акно:

— Бачыш, дзядуля, у нашым двары ёсць гушкалкі. А далей — новыя дамы. Гэта ўжо не мая Радзіма…

— Пачакай, Маша, ты ў якім горадзе жывеш?

— У Мінску.

— Дык твой дом і ўсе дамы ў гэтым горадзе — гэта ўсё Мінск.

Маша задумалася. Дзед тлумачыў далей:

— Мінск — сталіца, галоўны горад Беларусі, краіны, у якой мы з табой жывём. Яна і ёсць наша з табой Радзіма.

— Што, і Ванева, які жыве каля цырка? — спытала Маша.

— I Ванева, і ўсіх дзяцей, якія ходзяць з табой у садок.

Дзед бачыў, што Маша зацікавілася размовай, і прапанаваў:

— Давай пагуляем у гарады, як бы пабываем у іх.

— Цікава, а на чым мы паедзем?

Дзед разгарнуў на падлозе карту Беларусі, па якой некалі вучылася Машына мама Марына, і яны селі каля яе. Маша дала дзеду сінюю машыну, сабе ўзяла залёную. Пачалі ездзіць па карце ад горада да горада.

На літару М, як і Мінск, яны пабывалі ў Магілёве, Мазыры, Маладзечне, Мядзелі. Наведалі нават горад, які называецца Мар'іна Горка. Машу ён вельмі зацікавіў. Яна паверыла, што там жывуць адны Мар'і, Марыны, Машы.

На літару Л заехалі ў горад, які называецца, як і Машына сяброўка, — Ліда. У горадзе Ваўкавыску, думала Маша, жывуць ваўкі, у Дзятлаве — дзятлы, у Камарыне — камары…

Машу зацікавіў горад Гомель, у якім ёсць цацачная і цукерачная фабрыкі. Захацелася ёй і ў Брэст, адкуль пачынаецца зубрыная пушча. Даведалася ад дзеда, што ў Полацку даўным-даўно жыла святая жанчына Еўфрасіння Полацкая. Яна дбала пра кніжкі для дзяцей…

Падарожжа па карце Беларусі закончылася тым, што дзед з Машай склалі азбуку гарадоў.

А вы, сябры, не хочаце пагуляць у такую гульню? Паспрабуйце скласці з гарадоў нашай Радзімы сваю азбуку. Займальнага вам падарожжа!

### МАША-НУЛЕК

Яшчэ з лета Машу ў сям'і пачалі зваць нульком. Яна не крыўдавала, нават ганарылася.

Маша ўжо ведала, што нуль — гэта лічба. Круглая, тоўсценькая, быццам шарык. Але ж яна сама не такая. Ого! У Машы фігурка — што ў мурашачкі. Любіць танцаваць. Хоча стаць балерынай.

Мама і тата радаваліся, што дачка вырасла і пойдзе ў школу, у нулявы клас. Накуплялі ёй усяго: ранец, «Буквар», сшыткаў і алоўкаў, гумак і ручак. Рыхтавалася і Маша. Пры кожнай сустрэчы з дзедам прасіла:

— Давай пагуляем у школу.

Сядзе Маша за стол і старанна вымалёўвае літары, лічбы. Калі «настаўнік» увойдзе ў пакой, яна падымецца з крэсла, павітаецца і адразу ж пахваліцца:

— А я ўрокі зрабіла.

— Давай праверу!

Дзед уважліва разглядвае Машыну пісаніну, а «вучаніца» чакае, што скажа «настаўнік». Вельмі ж любіла атрымліваць пяцёркі.

А калі гульня заканчвалася, Маша пачынала прыгадваць:

— Я, дзядуля, як маленькая была, дык на цыбулю казала «цыбуя».

Маша і дзеда падахвоціла да ўспамінаў:

— Вой, унучка, ты шапку называла «сяпкай». У цябе рука была «ука», а нага — «ага».

— А яшчэ як я гаварыла?

— Казала на Антона не брат, а «бат». Фантан называла «фафа».

Закончыліся дзіцячыя гулі.

Пачалося для Машы новае жыццё. Школьнае. У нулявым класе. Якім яно будзе?